ΑΠΟΦΑΣΗ αριθ. 161 της 15ης Φεβρουαρίου 1996 σχετικά με την απόδοση από τον αρμόδιο φορέα κράτους μέλους των δαπανών, που πραγματοποιήθηκαν κατά τη διάρκεια διαμονής σε άλλο κράτος μέλος σύμφωνα με τη διαδικασία που προβλέπει το άρθρο 34 παράγραφος 4 του κανονισμού (ΕΟΚ) αριθ. 574/72 (96/249/ΕΚ) Η ΔΙΟΙΚΗΤΙΚΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΙΑ ΤΗΝ ΚΟΙΝΩΝΙΚΗ ΑΣΦΑΛΙΣΗ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ, Έχοντας υπόψη: το άρθρο 81 στοιχείο α) του κανονισμού (ΕΟΚ) αριθ. 1408/71 του Συμβουλίου, δυνάμει του οποίου είναι αρμόδια να ρυθμίζει κάθε διοικητικό ζήτημα που απορρέει από τους κανονισμούς (ΕΟΚ) αριθ. 1408/71 και (ΕΟΚ) αριθ. 574/72, το άρθρο 34 παράγραφος 4 του κανονισμού (ΕΟΚ) αριθ. 574/72, Εκτιμώντας: ότι η πρωτοβουλία για την εφαρμογή της διαδικασίας που προβλέπει το άρθρο 34, παράγραφος 4 του κανονισμού (ΕΟΚ) αρίθ. 574/72 αποτελεί αρμοδιότητα του οικείου φορέα 7 ότι η εν λόγω διαδικασία αποτελεί διοικητική απλούστευση και ευνοεί την ταχεία απόδοση προς όφελος του ασφαλισμένου 7 ότι στο εξής είναι σκόπιμο να αυξηθούν οι δυνατότητες προσφυγής στη διαδικασία αυτή μέσω της αύξησης του ανωτάτου ορίου εφαρμογής της που προβλέπεται στην απόφαση αριθ. 149, της 26ης Ιουνίου 1992, η οποία κατά συνέπεια αντικαθίσταται 7 Και βάσει των προϋποθέσεων που ορίζει το άρθρο 80, παράγραφος 3 του κανονισμού (ΕΟΚ) αριθ. 1408/71, ΑΠΟΦΑΣΙΖΕΙ: 1. Οι διατάξεις του άρθρου 34, παράγραφος 4 του κανονισμού (ΕΟΚ) αριθ. 574/72 εφαρμόζεται μόνο εάν το ολικό ποσό των δαπανών που πραγματοποιήθηκαν κατά τη διάρκεια προσωρινής διαμονής είναι μικρότερο ή ίσο με ποσό που ορίζει κάθε κράτος μέλος με ανώτατο γενικό όριο 500 Ecu. 2. Για την εφαρμογή των διατάξεων, που προβλέπει το σημείο 1, το ποσό των δαπανών που πραγματοποιήθηκαν μετατρέπεται σύμφωνα με τις ισχύουσες τιμές συναλλάγματος το μήνα στη διάρκεια του οποίου πραγματοποιείται η απόδοση. 3. Η παρούσα απόφαση η οποία αντικαθιστά την απόφαση αριθ. 149 της 26ης Ιουνίου 1992, εφαρμόζεται από την πρώτη ημέρα του μήνα που ακολουθεί τη δημοσίευσή της στην Επίσημη Εφημερίδα των Ευρωπαϊκών Κοινοτήτων. Πρόεδρος της Διοικητικής Επιτροπής Giuseppe MICCIO

[Source: multi_eurlex | Tokens: 1911]